<classify> RAIS John Magufuli amewataka Watanzania wote, bila kujali itikadi za vyama vyao vya siasa, kujitokeza na kujiandikisha ili kupata fursa ya kuwachagua viongozi katika uchaguzi wa Serikali za Mitaa utakafanyika Novemba 24, mwaka huu.Amesema hayo jana katika mji mdogo wa Laela wilayani Sumbawanga Mkoa wa Rukwa, alipofungua barabara ya Tunduma Laela Sumbawanga iliyogharimu Sh bilioni 223.1.Rais Magufuli alisema ni muhimu kwa wananchi wote, kujitokeza kujiandikisha ili kutumia haki yao ya kikatiba ya kuwapata viongozi wanaowataka kwa ajili ya maendeleo ya mitaa yao na serikali kwa ujumla.Nawaomba mjitokeze kwa wingi kujiandikisha, hiyo itawapa fursa ya kuwachagua viongozi mnaowataka, huwezi kuwa na nafasi hiyo kama hautojiandikisha, nendeni mkajiandikishe ili muweze kushiriki katika uchaguzi huo, alisema Rais Magufuli.Awali, Waziri wa Nchi, Ofisi ya Rais, Tawala za Mikoa na Serikali za Mitaa Tamisemi, Selemani Jafo alisema uandikishaji kwa ajili ya kushiriki katika uchaguzi wa Serikali za Mitaa, utaanza kesho hadi Oktoba 14, mwaka huu.Jafo aliwataka wananchi kujitokeza kwa wingi, kujiandikisha na kutumia wajibu wa kikatiba kuwapata viongozi wa mitaa, ikiwa ni mwaka mmoja kabla ya kufanyika kwa Uchaguzi Mkuu mwishoni mwa mwakani.Taarifa ya hivi karibuni iliyotolewa Tamisemi ilieleza kuwa mtu yeyote anayekusudia kugombea nafasi za uongozi, atatakiwa kuchukua fomu ya uteuzi wa kugombea nafasi husika siku 20 kabla ya siku ya uchaguzi kwa kadri itakavyoelekezwa na msimamizi wa uchaguzi na kuirejesha ndani ya siku saba, tangu siku ya kwanza ya uchukuaji wa fomu iliyotangazwa na msimamizi wa uchaguzi.Uchukuaji wa fomu za kugombea utafanyika Oktoba 29 na zitarejeshwa Novemba 4 kwa ajili ya taratibu mbalimbali, ikiwemo uteuzi wa wagombea na uwasilishwaji wa pingamizi kuhusu uteuzi wao. Kampeni kwa ajili ya uchaguzi huo, zitaanza Novemba 17 hadi 23, mwaka huu.  <topic>: KITAIFA 